लन्डनको बसमा नेपालको पर्यटन प्रवर्द्धन 
विश्वमाझ लन्डनको चिनारी बनेका लन्डनका राता बसहरु यतिबेला नेपालको पर्यटन प्रवर्द्धनका सामग्रीसहित गुडिरहेका छन् । नेपाल भ्रमण वर्ष २०२० को प्रवर्द्धनको लक्ष्यसहित राता बसका भित्ताहरुमा 'नेपाल लाइफटाइम एक्सपेरियन्सका पोस्टरहरु टाँसिएका छन् ।
लन्डन — विश्वमाझ लन्डनको चिनारी बनेका लन्डनका राता बसहरु यतिबेला नेपालको पर्यटन प्रवर्द्धनका सामग्रीसहित गुडिरहेका छन् । नेपाल भ्रमण वर्ष २०२० को प्रवर्द्धनको लक्ष्यसहित राता बसका भित्ताहरुमा 'नेपाल लाइफटाइम एक्सपेरियन्सका पोस्टरहरु टाँसिएका छन् ।लन्डन सहरका विभिन्न २ दर्जन रुटमा चल्ने करिब ५० बसहरुमा यी पोस्टरहरु लगाइएको लन्डनस्थित नेपाली दूतावासले जनाएको छ । जसमध्ये मध्य लन्डनका पार्लियामेन्ट स्क्वायर, वेस्टमिनिस्टर, ट्राफल्गर स्क्वायर, केन्सिङटन हाई स्ट्रिट, सेन्ट पल्स लगायतका महत्वपूर्ण क्षेत्रहरु हुंदै गुड्ने बसहरु पनि छन् । मंगलबारदेखि २ सातासम्म चल्ने यो प्रचार अभियानले करिब ४५ लाख बेलायतीहरुमाझ नेपाल भ्रमणको सन्देश पुर्‍याउने अपेक्षा गरिएको छ ।लन्डनमा विभिन्न राष्ट्रिय तथा अन्तर्राष्ट्रिय ब्राण्डहरुको प्रचारको लागि समेत यहाँका राता बसहरु प्रभावकारी माध्यमका रुपमा रोजाइमा पर्ने गरेका छन् । लन्डन दूतावासले नेपाल भ्रमण वर्ष २०२० को प्रवर्द्धनकै सिलसिलामा लन्डनका राता बसहरुमा प्रचारमूलक पोस्टरहरु राखिएको बताएको छ । यसअघि लन्डनको लर्ड्स क्रिकेट ग्राउण्ड नजिकैको सेन्ट जोन्स उड अन्डरग्राउण्ड रेल स्टेसनमा पनि नेपाल भ्रमण वर्षको यस्ता पोस्टरहरु राखिएको थियो ।बेलायतका लागि नेपाली राजदूत डा. दुर्गाबहादुर सुवेदीको संयोजकत्वमा एक तयारी समिति गठन गरेर दूतावासले भ्रमण वर्ष प्रवर्द्धनका विभिन्न कार्यक्रम गरिरहेको छ । दूतावासले सन् २०२० मा बेलायतबाट मात्रै १ लाख पर्यटक नेपाल भित्र्याउने आफ्नो लक्ष्य सार्वजनिक गरिसकेको छ ।सन् २०१८ मा ६३ हजार बढी बेलायती पर्यटक नेपाल गएको जनाउँदै दूतावासले यो वर्ष ८० हजार र अर्को वर्ष १ लाख बेलायती पर्यटक नेपाल लैजाने योजना बनाएको हो ।